Metodický list 

Téma: Zelenina, ovocie, orechy z našich sadov
Názov aktivít: VITAMÍNOVÉ POKLADY NAŠICH SADOV A ZÁHRAD
1. Cieľ, zameranie aktivít: 
· Overiť si základné znalosti žiakov o dôležitosti ochranných látok v ovocí, zelenine a orechoch 

· Upozorniť na dôležitosť zdravej a vyváženej stravy, propagovať každodennú konzumáciu ovocných, zeleninových šalátov 

· Preveriť praktické zručnosti pri príprave zdravého, chutného pohostenia pre seba i iných 

· Zhotoviť vlajku k danej téme 

· Pripraviť plagát o ovocí, zelenine

· Motivovať deti básničkami, hádankami, rozprávkami, pesničkou k šetreniu potravín 

· Upriamiť pozornosť na správnosť uprednostňovania ovocia, zeleniny a orechov z našich domácich zdrojov a na možnosti ich uchovania na zimu napr. mrazením, sušením, správnym skladovaním, C vitamínom

· Precvičiť čitateľskú gramotnosť (rozprávka od D. Heviera)

2. Vyučovací predmet:  prírodoveda – 3. roč., TC: Rastliny súčasť prírody, biológia – 6. roč., témy: Rastliny pestované v záhradách a Ovocné rastliny, pracovné vyučovanie – 4.roč. – téma: spoznávame textilné materiály, SJL – 2., 3. roč. téma: vety s využitím čitateľskej gramotnosti na sluchovú syntézu a analýzu,  hudobná výchova – 1. stupeň

3. Pomôcky: rôzne druhy látky (filc, stuha, plachtovina), gombíky, fixky na látku, nožnice, lepiaca pištoľ, PL s tajničkou a hádankami, ppt prezentácia o ovocí, zelenine a orechoch, písacie potreby, text rozhlasovej relácie o zdravom stravovaní, texty: - rozprávky, - básničky, - pesničky, kuchynské náradie a riady na prípravu šalátu, obrázky ovocia a zeleniny, chlieb, C vitamínové tablety, baliaci papier

4. Príprava: dostatočný čas vopred si treba  pripraviť texty rozhlasovej relácie, pracovné listy s hádankami a tajničkou, ppt. prezentácie s jednotlivými druhmi ovocia a zeleniny, v jednotlivých triedach zabezpečiť potrebné pomôcky, rozdeliť úlohy, kto čo donesie na prípravu plagátu, vyzvať na donesenie čo najviac kusov ovocia, zeleniny a zvlášť jabĺk

5. Postup realizácie:

Deň ovocia a zeleniny sa začal hneď ráno výstavkou jabĺk a voľbou ,,Miss Jablko „ , pokračoval rozhlasovou reláciou.   Na 2. hodine štvrtáci začali pripravovať ovocné tácky, jednu pre každú zúčastnenú triedu (spolu 7), ktoré na ďalšej hodine dokončovali deviataci spolu s ovocným šalátom. Na 4. a 5. hodine 2., 3., 4. ročník odpovedaním na hádanky v prezentácii aj v PL riešil tajničku, pomocou obrázkov a prezentácie sa overovali poznatky hlavne o tunajších druhoch, ale aj o spôsoboch uchovania ovocia a zeleniny na dlhší čas napr. mrazením, konzervovaním C vitamínom, sušením.  Vyhodnotila sa súťaž Miss Jablko, deti si zaspievali pesničku Červené jabĺčko a vypočuli rozprávku od D. Heviera Pomoc, to jablko ma zje. Vyvodili ponaučenie. A to sa už tešili na konzumáciu chuťoviek – obložených mís a šalátu. Medzitým na prestávkach pili džúsy, ktoré pre ne objednáva škola a ich prísun zabezpečuje aj v iné dni. Šiestaci zas pripravili plagát o ovocí a zelenine. Spomenuli aj menej časté druhy ovocia a zeleniny. Zamerali sa na konzervačné účinky C vitamínu, ktoré dokumentovali pokusom. 

6. Zhrnutie 
Čo si deti z akcie odniesli: 
– Overili si vedomosti o známych i menej známych druhoch ovocia a zeleniny, ( ako fialová mrkva, chren, physalis, rakytník)

– Uvedomili si a zhodnotili nevyhnutnosť zvýšeného prísunu vitamínov, najmä v jesennom období, kvôli zvýšenému výskytu infekčných ochorení, hlavne C vitamínu a vedeli povedať, v akých plodinách je najviac tohto vitamínu

– Vyskúšali si svoje praktické zručnosti pri príprave ovocných šalátov, spôsoby konzervácie ovocia – sušenie 

– Pestovali si schopnosť spolupracovať a zodpovedne sa spolupodieľať na vytvorení spoločného  plagátu, vlajky 

– Dostali čiastočnú dennú,  niektorí aj väčšiu dávku vitamínov :)
Zaujímavé je, že u nás sa nepotvrdil vo všeobecnosti prevládajúci názor, že deti jedia málo ovocia a zeleniny, alebo že ho neobľubujú. Možno, keď majú na výber, mnohé siahnu radšej za keksíkom, alebo čokoládou, ktorá nemusí byť vyslovene nezdravá. Závisí to od toho, čo sa deťom ponúka, a aký vidia okolo seba príklad.  Pochutili si naozaj všetci až na pár výnimiek, aj takí, čo najskôr ohŕňali nosom.  

7. Prílohy:

A)  Báseň na úvod  - motivácia
V záhrade, v tom krásnom sade, tam je veľa zvláštnych vecí.

  Od jari až do jesene chodíme tam radi všetci.

  Sú tam stromy, sú tam kríčky, známe, no i neznáme.

  Tak sa teraz o nich pekne na hádanky zahráme“.

Kto je veľa ovocia, zeleniny, myslí na svoje ........................( riešenie tajničky).

OVOCIE A ZELENINA ®





1. Šťavnatá a sladká guľka si líčka ku iným tuľká. Z lístia celý strapec kuká, odtrhla ho čiasi ruka. Hneď to každá dieťa spozná,  lebo je to  strapec ... (HROZNA)
2. V lese ju nájdete v červenej šatke, očká má privreté a líčka sladké. (JAHODA)

3.Visí pani bez slovka, žiari ani žiarovka. (HRUŠKA)
4.Chválime dom dutý: Páli, ale chutí! (PAPRIKA)

5.Sedí pani v chládku v červenom kabátku, vlasy sú jej na slnci, a ona je v chládku. (MRKVA)

6. Sukne, sukne, samé sukne, zaplače, kto na ne kukne. (CIBUĽA)

7. Ostrý hosť som vám, keď k vám zavítam. Ľudia ma však radi majú, k hostinám ma pozývajú a šunku mi predkladajú. (CHREN)
Na zamyslenie: čo majú spoločné plodiny z tajničky? Dozrievajú v našich záhradách a obsahujú veľa vitamínov.
Porozprávali sme sa o tom že: 1. vitamíny v ovocí a zelenine nás chránia pred chorobami  

2. odporúča sa siahať najmä po sezónnej zelenine a ovocí. Tie k nám totiž nemusia cestovať veľké diaľky a dozrievať niekde na diaľniciach. 

3. Čo ešte dozrieva okrem ovocia, zeleniny na jeseň v našich sadoch? -orechy
B) Dozvieme sa  o nich viac z prezentácií o ovocí, zelenine, orieškoch

C) text rozprávky
Pomoc, to jablko ma zje!
D. Hevier
 POOBEDE priniesol tatko za kôš jabĺk. Peter, inak zvaný Pekos, sa hneď v nich začal prehrabávať. - Aha, to je ono! - povedal a zahryzol do vínovočervenej jonatánky. Ale vtom zbadal iné, väčšie a krajšie jablko. Načatú jonatánku položil na stôl a pustil sa doň. Zrazu mu zrak padol na ďalšie jablko. - To je zo všetkých najkrajšie, - povedal si Pekos a zobral si ho. Takto nahryzol zo šesť jabĺk a vždy po niekoľkých odhryznutiach zistil, že v košíku sú oveľa krajšie a väčšie jablká. Nakoniec vylovil obrovské jablčisko s lesklou šupkou, v ktorej sa mohol človek vidieť ako v zrkadle. - To je váha! - potešil sa. - Kým ho zjem, potrvá to aj dve hodiny. Juj, poďme na to! Pekos si vzal jablko a vyšiel do záhrady. Ponoril sa do zeleného prítmia, v ktorom plávali tiché vzducholode padajúcich listov. Už chcel zahryznúť do jablka, keď sa zrazu stalo niekoľko vecí naraz: 1. stopka jablka sa premenila na malú ruku, 

2. jablko mu vyskočilo z dlane a zachytilo sa rukou na hrubom konári, 

3. Pekos cítil, ako sa zmenšuje, už z neho bol Pekosík, Pekosíček, Pekosililínček, a nakoniec bol už taký malý, že nemal ani meno, 

4. jablko otvorilo ústa a zjedlo ho na jeden šup! 

Chlapec bol náramne vystrašený. Ešte nikdy nepočul o tom, že by jablko niekoho zjedlo. Zmocnil sa ho veľký strach. Ale vedel, ako sa strachu striasť. Zadupal nohami a zvolal: - Šic! A strach zmizol, chlapec zazrel len konček jeho chvosta. Pozrel sa dookola. Bol naozaj v jablku. Okolo to voňalo čistulinko, sviežo, šťavnato.jablkovo. Na stenách viseli namiesto zrkadiel zväčšovacie sklá, a tak sa mohol vidieť. V jablku bolo ticho. Chlapec povedal: - To nie je vôbec pekné. Najprv ma zjedia, a potom nikto nie je doma! Ozvena opakovala: 

- Amod ej ein otkin motop a aidejz am vrpjan. Énkep cebôv ej ein ot. (V jablkách býva ozvena, ktorá všetko opakuje naopak.) Len čo to ozvena dopovedala, chlapca obkolesilo plno maličkých človiečikov. Boli takí drobunkí, že keby mal chlapec oči ako predtým, než ho zjedlo jablko, vôbec by ich nebol videl. Ale chlapec mal teraz oči maličké ako konček ihly a práve také prenikavé. 

Drobní. ľudkovia boli voňaví a čistulinkí, oblečení do bielych plášťov. Boli to Jablkáči. Bývali v jablku a starali sa oň. Dbali, aby bolo stále voňavé a svieže, bojovali s červíkmi, leštili čierne jadierka a dávali pozor, aby jablko nespadlo zo stromu nezrelé. A keď jablko dozreje, postavia sa do pozoru, zatvoria oči a zaspievajú: 

Heeeeeeeeeeej! 

Heeeeeeeeeeej. 

Kuuuuuuuuuuup! Rýchlo na zem šup! Jablkáči vlastne spievali stále. Ich rečou bol spev. Iba vo veľmi vážnych chvíľach nespievali, ale normálne rozprávali. A jedna z tých veľmi vážnych chvíľ nastala práve teraz, keď sa v jablku ocitol Pekos. Cez zástup Jablkáčov sa predral drobný mužíček s dlhočiznou bielou bradou. Bol to Džalibalibopo - najstarší Jablkáč. Pamätal si ešte časy, keď bolo jablko celkom malé, zelené a nezrelé. Zažil osobne veľkú vojnu s červíkom Vickom, ktorého sa podarilo z jablka vyhnať. Džalibalibopo zvolal: - Minútu ticha za zjedenú kráľovnú Delíciu! Nastalo ticho, v ktorom bolo počuť vytekať vôňu z malých fontán na konci každej chodbičky. Uplynula minúta, ktorá by u nás trvala iba sekundu. Ale v jablku plynie čas rýchlejšie ako u nás. Preto aj Jablkáč, ktorý mal iba niekoľko mesiacov, bol už starý dedko. Ako viete, predvčerom odišla do jablkového sveta kráľovná Delícia, - hovoril Džalibalibopo. - Pošťastilo sa jej skončiť v žalúdku akéhosi labužníka. Pekne ukončila svoj jablkový život. Nová kráľovná sa volá Renetka! Býva na jabloni pri cestičke, kam si pán domu odkladá hrable. 

- SLÁVA! SLÁVA! SLÁVA! - kričali Jablkáči. - Tak, a teraz sa pozrieme na našu návštevu, - povedal Džalibalibopo a oči všetkých sa upreli na chlapca. Mal dušičku menšiu ako kvapky jablkovej šťavy, ktoré stekali po stenách. 

Džalibalibopo sa obrátil k chlapcovi: - Chlapče, uniesli sme ťa preto, aby si vedel, aký zázrak je také jablko. Aký dômyselný vesmír je to! A koľko roboty je s ním! (Džalibalibopo bol už starší Jablkáč, a preto náramne rád poúčal.) - Vy, ľudia, sa staráte o jabloň: striháte konáriky, ošetrujete ju, chránite pred hladnými vrabčiskami. Ale väčšinu vecí robíme my - Jablkáči. Privádzame do jablka vzduch tenulinkými chodbičkami. Zaguľaťujeme jablko, aby bolo pekné, okrúhle. Dávame pozor, aby sa pevne držalo na konáriku a nespadlo nezrelé na zem. Pumpujeme doň vodu zo zeme. Chytáme slnečné lúče a kŕmime nimi jablko. Džalibalibopo sa nadýchol a vypil pohár jablčného muštu. Potom pokračoval. - Beháme od rána do večera, pracujeme ako diví, kým sme živí, aby to naše jablko bolo najkrajšie na svete! Nie sme smutní, keď niekto z nás zahynie. To je, práve naopak, pre nás najväčšia odmena. To len pre vás, ľudí, umrieť znamená niečo strašné. My sa smrti nebojíme. Máme však hrôzu z toho, že niekto jablko iba nahryzne a odhodí, alebo ho nechá zhniť v tráve. To je ten najsmutnejší koniec, aký nás môže stretnúť. Džalibalibopo sa usmial: - Ale teba sa to netýka, ty predsa vždy zješ jablko až po stopku. Alebo nie? Tak už choď! A nehnevaj sa, že som ťa toľko poúčal. Veď už nie si malý chlapec. A naozaj. Chlapec cítil, ako rastie, a zrazu bol z neho znova Pekos, ktorý v ruke držal veľké krásne jablko. Priblížil k nemu ucho a počúval, či vnútri nezačuje tiché kroky Jablkáčov. Ale tam bolo ticho ako v jablku. - Čo sa tak pozeráš na to jablko? - ozval sa pri ňom otec. - Pusti sa doň! - Hneď, - povedal Pekos. - Ale najprv musím dojesť tie jablká, čo som už ponahrýzal. „Aby Jablkáči nežili svoj malilinký život nadarmo," pomyslel si pre seba.  Ponaučenie: Vážime si jedlo a neplytváme ním. 
D) Výsledok pokusu šiestakov – C vitamín konzervuje, napr. kyslejšie jablká dlhšie vydržia 

Na chlebe, kde bolo viac C vit., sa pleseň objavila neskôr a v menšom množstve
E) Ochutnávka 

Pekné misy nám najprv bolo ľúto načať, ale nakoniec sme sa do nich s chuťou pustili.

